Proposta għal DEĊIŻJONI TA’ IMPLIMENTAZZJONI TAL-KUNSILL li tistabbilixxi lista ta' pajjiżi terzi li l-Kummissjoni tqis bħala pajjiżi terzi li ma jikkooperawx fil-ġlieda kontra s-sajd IUU skont ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat /* COM/2013/0819 final - 2013/0406 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Ir-raġunijiet għall-proposta u l-għanijiet tagħha Il-proposta tikkonċerna l-applikazzjoni tar-Regolament tal-Kunsill (KE) Nru 1005/2008 tad-29 ta' Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat (IUU), u li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999[1] (ir-Regolament IUU). Kuntest ġenerali Din il-proposta qiegħda ssir fil-kuntest tal-implimentazzjoni tar-Regolament IUU u hija r-riżultat ta' proċeduri ta’ investigazzjoni u ta' djalogu li saru skont ir-rekwiżiti sostantivi u proċedurali stabbiliti fir-Regolament IUU li jipprevedi inter alia li l-pajjiżi kollha għandhom jaqdu dawk li huma l-obbligi tagħhom skont id-dritt internazzjonali bħala Stat tal-bandiera, tal-port, kostali jew tas-suq biex jimpedixxu, jiskoraġġixxu u jeliminaw is-sajd IUU. Id-dispożizzjonijiet eżistenti fil-qasam tal-proposta Id-Deċiżjoni tal-Kummissjoni tal-15 ta’ Novembru 2012 (ĠU C 354 17.11.2012, p.1-47) dwar in-notifika lill-pajjiżi terzi li l-Kummissjoni tqis bħala possibbli li jiġu identifikati bħala pajjiżi terzi li ma jikkooperawx, skont ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat. Id-Deċiżjoni ta' Implimentazzjoni tal-Kummissjoni XXXX (ĠU C XXXX, XX.XX.2013, p …) li tidentifika l-pajjiżi terzi li l-Kummissjoni tqis bħala pajjiżi terzi li ma jikkooperawx skont ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat. Konsistenza ma' politiki u għanijiet oħra tal-Unjoni Mhux applikabbli. 2. RIŻULTATI TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATT Konsultazzjoni mal-partijiet interessati Il-partijiet interessati kkonċernati fil-proċediment kellhom il-possibbiltà li jiddefendu l-interessi tagħhom matul il-proċeduri ta' investigazzjoni u ta' djalogu, skont id-dispożizzjonijiet tar-Regolament IUU. Il-ġbir u l-użu tal-għarfien espert Ma kienx hemm bżonn ta’ għarfien espert estern. Valutazzjoni tal-impatt Din il-proposta hi r-riżultat tal-implimentazzjoni tar-Regolament IUU. Ir-Regolament IUU ma jinkludix dispożizzjonijiet għall-valutazzjoni ġenerali tal-impatt iżda fih lista eżawrjenti ta’ kundizzjonijiet li jridu jiġu vvalutati. 3. ELEMENTI LEGALI TAL-PROPOSTA Sommarju tal-azzjoni proposta Fil-15 ta’ Novembru 2012 il-Kummissjoni, bid-Deċiżjoni tal-Kummissjoni, innotifikat tmien pajjiżi terzi (il-Beliże, ir-Renju tal-Kambodja, ir-Repubblika tal-Gżejjer Fiġi, ir-Repubblika tal-Ginea, ir-Repubblika tal-Panama, ir-Repubblika Demokratika Soċjalista tax-Sri Lanka, ir-Repubblika tat-Togo u r-Repubblika tal-Vanwatu) li l-Kummissjoni tikkunsidra bħala possibbli li jiġu identifikati bħala pajjiżi li ma jikkooperawx skont ir-Regolament IUU. Il-Kummissjoni bdiet Démarches fir-rigward tat-tmien pajjiżi. Dawn id-Démarches kienu jikkonsistu inter alia minn azzjonijiet li jipprovdu raġunijiet għall-azzjonijiet tagħha, opportunità għall-pajjiżi biex iwieġbu u jirrifjutaw, id-dritt li jitolbu u jipprovdu informazzjoni addizzjonali, il-pjanijiet ta' azzjoni proposti bħala rimedju għas-sitwazzjoni kif ukoll żmien biżżejjed biex iwieġbu u żmien raġonevoli biex jirranġaw is-sitwazzjoni. Fil-XX XXXX 2013 il-Kummissjoni, bid-Deċiżjoni ta’ Implimentazzjoni tal-Kummissjoni, identifikat lill-Belize, ir-Renju tal-Kambodja u r-Repubblika tal-Ginea bħala pajjiżi terzi li l-Kummissjoni tqis bħala pajjiżi terzi li ma jikkooperawx skont ir-Regolament IUU. Il-proposta mehmuża għal Deċiżjoni ta’ Implimentazzjoni tal-Kunsill hija bbażata fuq is-sejbiet li kkonfermaw li l-Beliże, ir-Renju tal-Kambodja u r-Repubblika tal-Ginea naqsu milli jaqdu dawk li huma l-obbligi tagħhom skont id-dritt internazzjonali bħala Stati tal-bandiera, tal-port, kostali jew tas-suq. Għalhekk, qed ikun propost li l-Kunsill jadotta l-proposta mehmuża għal Deċiżjoni. Il-Bażi legali Ir-Regolament tal-Kunsill (KE) Nru 1005/2008 tad-29 ta' Settembru 2008 jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat (IUU). Il-prinċipju tas-sussidjarjetà Il-proposta taqa’ taħt il-kompetenza esklussiva tal-Unjoni Ewropea. Għalhekk, il-prinċipju tas-sussidjarjetà ma japplikax. Il-prinċipju tal-proporzjonalità Il-proposta hija konformi mal-prinċipju tal-proporzjonalità għar-raġunijiet li ġejjin: Il-forma ta' azzjoni hi deskritta fir-Regolament IUU u ma tħalli l-ebda ambitu għal deċiżjoni nazzjonali. L-indikazzjoni ta' kif il-piż finanzjarju u amministrattiv li jkollha ġġor l-Unjoni, il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini jitnaqqas kemm jista' jkun u jkun proporzjonat mal-mira tal-proposta mhux applikabbli. L-għażla tal-istrumenti Strumenti proposti: deċiżjoni. Mezzi oħra ma jkunux adegwati għar-raġuni li ġejja: Mezzi oħra ma jkunux adegwati minħabba li r-Regolament bażiku ma jipprevedix għażliet alternattivi. 4. IMPLIKAZZJONI BAĠITARJA Il-proposta ma għandha l-ebda implikazzjoni għall-baġit tal-Unjoni. 2013/0406 (NLE) Proposta għal DEĊIŻJONI TA’ IMPLIMENTAZZJONI TAL-KUNSILL li tistabbilixxi lista ta' pajjiżi terzi li l-Kummissjoni tqis bħala pajjiżi terzi li ma jikkooperawx fil-ġlieda kontra s-sajd IUU skont ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra r-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999[2], u b’mod partikolari l-Artikolu 33 tiegħu, Wara li kkunsidra l-proposta mressqa mill-Kummissjoni Ewropea (il-Kummissjoni); Billi: 1. INTRODUZZJONI (1) Ir-Regolament tal-Kunsill (KE) Nru 1005/2008 (ir-Regolament IUU) jistabbilixxi sistema tal-Unjoni sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat (IUU). (2) Il-Kapitolu VI tar-Regolament IUU jistabbilixxi l-proċedura għall-identifikazzjoni ta’ pajjiżi terzi li ma jikkooperawx, il-proċeduri politiċi fir-rigward ta’ pajjiżi identifikati bħala pajjiżi terzi li ma jikkooperawx, l-istabbiliment ta' lista ta’ pajjiżi li ma jikkooperawx, it-tneħħija mil-lista ta’ pajjiżi li ma jikkooperawx, il-pubbliċità tal-lista ta’ pajjiżi li ma jikkooperawx u kull miżura ta’ emerġenza. (3) Skont l-Artikolu 32 tar-Regolament IUU u d-Deċiżjoni tal-Kummissjoni tal-15 ta’ Novembru 2012, il-Kummissjoni nnotifikat tmien pajjiżi terzi li l-Kummissjoni qieset bħala possibbli li jiġu identifikati bħala pajjiżi terzi li ma jikkooperawx skont ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat. (4) Fid-Deċiżjoni tagħha tal-15 ta’ Novembru 2012, il-Kummissjoni nkludiet l-informazzjoni dwar il-fatti u l-konsiderazzjonijiet essenzjali li fuqhom hija bbażata tali identifikazzjoni. (5) Fil-15 ta’ Novembru 2012 il-Kummissjoni nnotifikat it-tmien pajjiżi terzi b’ittri separati bil-fatt li kienet qed tqis il-possibbiltà li tidentifikahom bħala pajjiżi terzi li ma jikkooperawx. (6) Il-Kummissjoni, f’dawn l-ittri enfasizzat li sabiex jevitaw li jiġu identifikati u proposti għal elenkar formali bħala pajjiżi terzi li ma jikkooperawx kif previst fl-Artikoli 31 u 33 tar-Regolament IUU, il-pajjiżi terzi kkonċernati, f’koperazzjoni mill-qrib mal-Kummissjoni, kienu mistiedna jistabbilixxu pjan ta’ azzjoni biex in-nuqqasijiet identifikati fid-Deċiżjoni tal-Kummissjoni tal-15 ta’ Novembru 2012 jiġu rratifikati. (7) Konsegwenza ta' dan, il-Kummissjoni stiednet it-tmien pajjiżi terzi kkonċernati: (1) biex jieħdu l-miżuri kollha meħtieġa biex jimplimentaw l-azzjonijiet li jinsabu fil-pjanijiet ta’ azzjoni proposti mill-Kummissjoni; (2) biex jevalwaw l-implimentazzjoni tal-azzjonijiet li jinsabu fil-pjanijiet ta’ azzjoni proposti mill-Kummissjoni; (3) biex kull sitt xhur jibagħtu rapporti dettaljati lill-Kummissjoni li jivvalutaw l-implimentazzjoni ta’ kull azzjoni inter alia fir-rigward l-effettività individwali u/jew globali tagħhom fl-iżgurar ta' sistema ta' kontroll tas-sajd konformi bis-sħiħ. (8) It-tmien pajjiżi terzi kkonċernati ngħataw l-opportunità biex iwieġbu bil-miktub dwar kwistjonijiet indikati espliċitament fid-Deċiżjoni tal-Kummissjoni tal-15 ta’ Novembru 2012 kif ukoll fuq informazzjoni rilevanti oħra. Dan ippermettielhom li jissottomettu evidenza sabiex jiċħdu jew ilestu l-fatti invokati fid-Deċiżjoni tal-15 ta’ Novembru 2012 jew li jadottaw, kif xieraq, pjan ta’ azzjoni għal titjib u l-miżuri meħuda biex is-sitwazzjoni tiġi rratifikata. It-tmien pajjiżi kienu garantiti d-dritt li jitolbu, jew jipprovdu informazzjoni addizzjonali. (9) Fil-15 ta’ Novembru 2012, il-Kummissjoni fetħet proċess ta’ djalogu mat-tmien pajjiżi terzi u enfasizzat li tqis perjodu ta’ sitt xhur bħala fil-prinċipju suffiċjenti biex jintlaħaq ftehim dwar din il-kwistjoni. (10) Il-Kummissjoni kompliet tfittex u tivverifika l-informazzjoni kollha li dehrilha li kienet meħtieġa. Il-kummenti orali u miktuba sottomessi min-naħa tat-tmien pajjiżi wara d-Deċiżjoni tal-Kummissjoni tal-15 ta’ Novembru 2012 ġew ikkunsidrati u, meqjusa. It-tmien pajjiżi nżammu informati bil-fomm jew bil-miktub dwar il-kunsiderazzjonijiet tal-Kummissjoni. (11) Id-Deċiżjoni tal-Kummissjoni xx XXXX 2013 tidentifika l-Beliże, ir-Renju tal-Kambodja u r-Repubblika tal-Ginea bħala pajjiżi terzi li ma jikkooperawx fil-ġlieda kontra s-sajd IUU. Hija tipprovdi r-raġunijiet li għalihom il-Kummissjoni tqis li dawn it-tliet pajjiżi jonqsu fil-qadi tal-obbligi tagħhom skont id-dritt internazzjonali bħala Stati tal-bandiera, tal-port, kostali jew tas-suq biex jieħdu azzjoni, jimpedixxu, jiskoraġġixxu u jeliminaw is-sajd IUU f’konformità mal-Artikolu 31 tar-Regolament IUU. (12) Id-Deċiżjoni ta’ Implimentazzjoni tal-Kunsill li tqiegħed il-Beliże, ir-Renju tal-Kambodja u r-Repubblika tal-Ginea fuq lista ta’ pajjiżi terzi li ma jikkooperawx fil-ġlieda kontra s-sajd IUU, għaldaqstant titqies fil-kuntest tal-implimentazzjoni tar-Regolament IUU u hija r-riżultat ta’ djalogu u proċeduri ta’ investigazzjoni li saru skont ir-rekwiżiti sostantivi u proċedurali stabbiliti fir-Regolament IUU. Dawk il-proċeduri ta' investigazzjoni u ta' djalogu inklużi fil-korrispondenza u l-laqgħat li saru, kif ukoll id-Deċiżjoni tal-Kummissjoni tal-15 ta’ Novembru 2012 u d-Deċiżjoni tal-Kummissjoni xx XXXX huma l-bażi tad-Deċiżjoni preżenti u jiffurmaw parti integrali minnha. Din id-Deċiżjoni ta' Implimentazzjoni li tqiegħed il-Beliże, ir-Renju tal-Kambodja u r-Repubblika tal-Ginea fuq lista ta’ pajjiżi terzi li ma jikkooperawx fil-ġlieda kontra s-sajd IUU għandha tinvolvi l-konsegwenzi ddikjarati fl-Artikolu 38 tar-Regolament IUU. (13) Skont l-Artikolu 34(1) tar-Regolament IUU tal-Kunsill, filwaqt li taġixxi b'maġġoranza kwalifikata fuq proposta mill-Kummissjoni, għandha tneħħi pajjiż terz mil-lista ta' pajjiżi terzi li ma jikkooperawx jekk il-pajjiż terz ikkonċernat juri li s-sitwazzjoni li tat lok għall-elenkar tiegħu tkun ġiet irratifikata. Deċiżjoni għat-tneħħija għandha tikkunsidra wkoll jekk il-pajjiżi terzi identifikati kkonċernati ħadux miżuri konkreti biex ikunu jistgħu jiksbu titjib li jdum fit-tul ta' din is-sitwazzjoni. 2. PROĊEDURA FIR-RIGWARD TAL-BELIŻE (14) Fil-15 ta’ Novembru 2012, il-Kummissjoni nnotifikat il-Beliże b’Deċiżjoni tal-Kummissjoni skont id-dispożizzjonijiet tal-Artikolu 32 tar-Regolament IUU li hi qieset il-possibbiltà li tidentifika lill-Beliże bħala pajjiż terz li ma jikkooperax[3] u stiednet lill-Beliże biex f’kooperazzjoni mill-qrib mas-servizzi tagħha jistabbilixxi pjan ta’ azzjoni biex jirratifika n-nuqqasijiet identifikati fid-Deċiżjoni tal-Kummissjoni. Matul il-perjodu ta’ Diċembru 2012 sa Awwissu 2013 il-Beliże ressaq bil-miktub l-opinjonijiet tiegħu u ltaqa’ mal-Kummissjoni biex jiddiskuti punti li jirrigwardaw il-kwistjoni. Il-Kummissjoni pprovdiet informazzjoni rilevanti bil-miktub lill-Beliże. Il-Kummissjoni kompliet tfittex u tivverifika l-informazzjoni kollha li dehrilha li kienet meħtieġa. Il-kummenti bil-fomm u bil-miktub mibgħuta mill-Beliże wara d-Deċiżjoni tal-Kummissjoni tal-15 ta’ Novembru 2012 ġew ikkunsidrati u meqjusa, filwaqt li l-Beliże ġie mgħarraf bil-fomm jew bil-miktub dwar il-kunsiderazzjonijiet tal-Kummissjoni. Il-Kummissjoni kienet tal-fehma li ż-żoni ta’ tħassib u n-nuqqasijiet kif deskritti fid-Deċiżjoni tal-Kummissjoni tal-15 ta’ Novembru 2012 ma ġewx indirizzati b'mod suffiċjenti mill-Beliże. Barra minn hekk, il-Kummissjoni kkonkludiet li l-miżuri proposti fil-pjan ta’ azzjoni mehmuż ma ġewx implimentati bis-sħiħ lanqas. 3. IDENTIFIKAZZJONI TAL-BELIŻE BĦALA PAJJIŻ TERZ LI MA JIKKOOPERAX (15) Fid-Deċiżjoni tal-Kummissjoni tal-15 ta’ Novembru 2012, il-Kummissjoni analizzat id-dmirijiet tal-Beliże u evalwat il-konformità tiegħu mal-obbligi internazzjonali tiegħu bħala Stat tal-bandiera, tal-port, kostali jew tas-suq. Għall-fini ta’ dan l-eżami l-Kummissjoni qieset il-parametri elenkati fl-Artikolu 31(4) sa (7) tar-Regolament IUU. (16) Skont l-Artikolu 31(3) tar-Regolament IUU, il-Kummissjoni rrevediet il-konformità tal-Beliże mal-obbligi internazzjonali tiegħu bħala Stat tal-bandiera, tal-port, kostali jew tas-suq f’konformità mas-sejbiet fid-Deċiżjoni tal-Kummissjoni tal-15 ta’ Novembru 2012 u b’informazzjoni rilevanti pprovduta minn hemm il-quddiem mill-Beliże, mal-pjan propost ta’ azzjoni kif ukoll mal-miżuri meħuda biex is-sitwazzjoni tiġi rratifikata. (17) In-nuqqasijiet ewlenin identifikati mill-Kummissjoni fil-pjan ta’ azzjoni ssuġġerit kienu relatati ma’ diversi nuqqasijiet għall-implimentazzjoni tal-obbligi tad-dritt internazzjonali, marbuta b’mod partikolari mal-adozzjoni ta’ qafas legali adegwat, in-nuqqas ta’ monitoraġġ adegwat u effiċjenti, in-nuqqas ta’ skema ta’ kontroll u spezzjoni, in-nuqqas ta’ sistema ta’ sanzjonijiet ta’ deterrent, u ta’ implimentazzjoni adegwata ta’ skema ta’ ċertifikazzjoni tal-qbid. B’mod aktar ġenerali, in-nuqqasijiet identifikati jikkonċernaw il-konformità mal-obbligi internazzjonali fosthom rakkomandazzjonijiet u riżoluzzjonijiet tal-organizzazzjonijiet reġjonali tal-ġestjoni tas-sajd (RFMOs) u l-kundizzjonijiet għar-reġistrazzjoni ta’ bastimenti skont id-dritt internazzjonali. In-nuqqas ta’ konformità ma’ rakkomandazzjonijiet u riżoluzzjonijiet minn korpi rilevanti bħall-Pjan Internazzjonali ta’ Azzjoni kontra s-sajd Illegali, Mhux Iddikjarat u Mhux Irregolat tan-Nazzjonijiet Uniti (IPOA-UN) ġie identifikat ukoll. Madankollu, in-nuqqas ta’ konformità ma’ rakkomandazzjonijiet u riżoluzzjonijiet mhux vinkolanti tqieset biss bħala prova ta’ sostenn u mhux bħala bażi għall-identifikazzjoni. (18) Fid-Deċiżjoni ta' Implimentazzjoni tal-Kummissjoni xx XXXX 2013, il-Kummissjoni identifikat lill-Beliże bħala pajjiż terz meqjus bħala pajjiż terz li ma jikkooperax skont ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat. (19) Fir-rigward ir-restrizzjonijiet possibbli tal-Beliże bħala pajjiż li qed jiżviluppa għandu jiġi nnotat li l-istatus tal-iżvilupp u l-prestazzjoni globali tal-Beliże rigward is-sajd mhumiex imdgħajfin minħabba l-livell ta’ żvilupp tiegħu. (20) Fid-dawl tad-Deċiżjonijiet kollha hawn fuq, u tal-proċess ta’ djalogu mal-Beliże organizzat mill-Kummissjoni u l-eżitu tiegħu, jista’ jiġi konkluż li l-azzjonijiet meħuda mill-Beliże fid-dawl tal-obbligi tiegħu bħala Stat tal-bandiera huma insuffiċjenti biex jikkonformaw mad-dispożizzjonijiet tal-Artikoli 91, 94, 117 u 118 tal-Konvenzjoni tan-Nazzjonijiet Uniti dwar il-Liġi tal-Baħar (l-UNCLOS), l-Artikoli 18, 19, 20 tal-Ftehim tan-Nazzjonijiet Uniti dwar l-Istokkijiet tal-Ħut (UNSFA) u l-Artikolu II(8) tal-Ftehim ta’ Konformità tal-FAO. (21) Għalhekk il-Beliże naqas milli jaqdi l-obbligi tiegħu skont il-dritt internazzjonali bħala Stat tal-bandiera biex jieħu azzjoni, jimpedixxi, jiskoraġġixxi u jelimina s-sajd IUU u għandu jiġi inkluż fil-lista tal-Unjoni ta’ pajjiżi terzi li ma jikkooperawx. 4. PROĊEDURA FIR-RIGWARD TAR-RENJU TAL-KAMBODJA (22) Fil-15 ta’ Novembru 2012, il-Kummissjoni nnotifikat ir-Renju tal-Kambodja (il-Kambodja) b’Deċiżjoni tal-Kummissjoni skont id-dispożizzjonijiet tal-Artikolu 32 tar-Regolament IUU li qieset il-possibbiltà li tidentifika lill-Kambodja bħala pajjiż terz li ma jikkooperax[4] u stiednet il-Kambodja biex f’kooperazzjoni mill-qrib mas-servizzi tagħha tistabbilixxi pjan ta’ azzjoni biex in-nuqqasijiet identifikati fid-Deċiżjoni tal-Kummissjoni jiġu rratifikati. Matul il-perjodu ta’ Diċembru 2012 sa Ġunju 2013 il-Kambodja ressqet bil-miktub l-opinjonijiet tagħha u ltaqgħet mal-Kummissjoni biex tiddiskuti punti li jirrigwardaw is-suġġett inkwistjoni. Il-Kummissjoni pprovdiet informazzjoni rilevanti bil-miktub lill-Kambodja. Il-Kummissjoni kompliet tfittex u tivverifika l-informazzjoni kollha li dehrilha li kienet meħtieġa. Il-kummenti bil-fomm u bil-miktub mibgħuta mill-Kambodja wara d-Deċiżjoni tal-Kummissjoni tal-15 ta’ Novembru 2012 ġew kkunsidrati u meqjusa, filwaqt li l-Kambodja inżammet infurmata bil-fomm jew bil-miktub dwar il-kunsiderazzjonijiet tal-Kummissjoni. Il-Kummissjoni kienet tal-fehma li ż-żoni ta’ tħassib u n-nuqqasijiet kif deskritti fid-Deċiżjoni tal-Kummissjoni tal-15 ta’ Novembru 2012 ma ġewx indirizzati biżżejjed mill-Kambodja. Barra minn hekk, il-Kummissjoni kkonkludiet li l-miżuri proposti fil-pjan ta’ azzjoni mehmuż ma ġewx implimentati bis-sħiħ lanqas. 5. IDENTIFIKAZZJONI TAL-KAMBODJA BĦALA PAJJIŻ TERZ LI MA JIKKOOPERAX (23) Fid-Deċiżjoni tal-Kummissjoni tal-15 ta’ Novembru 2012 il-Kummissjoni analizzat id-dmirijiet tal-Kambodja u evalwat il-konformità tagħha mal-obbligi internazzjonali tagħha bħala Stat tal-bandiera, tal-port, kostali jew tas-suq. Għall-fini ta’ dan l-eżami l-Kummissjoni qieset il-parametri elenkati fl-Artikolu 31(4) sa (7) tar-Regolament IUU. (24) Skont l-Artikolu 31(3) tar-Regolament IUU, il-Kummissjoni rrivediet il-konformità tal-Kambodja mal-obbligi internazzjonali tagħha bħala Stat tal-bandiera, tal-port, kostali jew tas-suq f’konformità mas-sejbiet fid-Deċiżjoni tal-Kummissjoni tal-15 ta’ Novembru 2012 u mal-pjan propost ta’ azzjoni, kif ġie elaborat ulterjorment bl-informazzjoni rilevanti pprovduta mill-Kambodja. (25) In-nuqqasijiet ewlenin identifikati mill-Kummissjoni fil-qafas ta’ pjan ta’ azzjoni kienu relatati ma’ nuqqasijiet biex jiġu implimentati l-obbligi tad-dritt internazzjonali, marbuta b’mod partikolari mal-adozzjoni ta’ qafas legali adegwat, monitoraġġ adegwat u effiċjenti, skema ta' kontroll u spezzjoni u sistema ta’ sanzjonijiet ta’ deterrent. B’mod aktar ġenerali, in-nuqqasijiet identifikati jikkonċernaw il-konformità mal-obbligi internazzjonali u l-kundizzjonijiet għar-reġistrazzjoni ta’ bastimenti skont id-dritt internazzjonali. In-nuqqas ta’ konformità ma’ rakkomandazzjonijiet u riżoluzzjonijiet minn korpi rilevanti bħall-IPOA — in-NU ġiet identifikata wkoll. Madankollu, in-nuqqas ta’ konformità ma’ rakkomandazzjonijiet u riżoluzzjonijiet mhux vinkolanti tqieset biss bħala prova ta’ sostenn u mhux bħala bażi għall-identifikazzjoni. (26) Fid-Deċiżjoni ta' Implimentazzjoni tal-Kummissjoni ta' xx XXXX 2013 il-Kummissjoni identifikat il-Kambodja bħala pajjiż terz meqjus bħala pajjiż terz li ma jikkooperax skont ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat. (27) Fir-rigward restrizzjonijiet possibbli tal-Kambodja bħala pajjiż li qed jiżviluppa għandu jiġi nnotat li l-istatus ta' żvilupp u l-prestazzjoni globali tal-Kambodja rigward is-sajd mhumiex imfixkla mil-livell ta’ żvilupp tiegħu. (28) L-azzjonijiet meħuda mill-Kambodja fid-dawl tad-dmirijiet tagħha bħala Stat tal-bandiera, huma insuffiċjenti biex jikkonformaw mad-dispożizzjonijiet tal-Artikoli 91 u 94 tal-UNCLOS. Huwa mfakkar li huwa irrelevanti jekk il-Kambodja fil-verità rratifikatx l-UNCLOS minħabba li d-dispożizzjonijiet tal-UNCLOS dwar in-navigazzjoni fl-ibħra miftuħa (l-Artikoli 86 sa 115 tal-UNCLOS) ġew rikonoxxuti bħala dritt internazzjonali konswetudinarju. Dawn id-dispożizzjonijiet jikkodifikaw regoli li diġà jeżistu tad-dritt internazzjonali konswetudinarju u jagħmlu tagħhom kważi verbatim il-kliem tal-Konvenzjoni dwar l-Ibħra Miftuħa u tal-Konvenzjoni dwar l-Ibħra Territorjali u ż-Żona Kontigwa, li l-Kambodja kienet irratifkathom u ssieħbet fihom rispettivament. (29) Fid-dawl ta’ dawn id-Deċiżjonijiet kollha hawn fuq, u tal-proċess ta’ djalogu mal-Kambodja organizzat mill-Kummissjoni u l-eżitu tiegħu, jista’ jiġi konkluż li l-azzjonijiet meħuda mill-Kambodja fid-dawl tal-obbligi tagħha bħala Stat tal-bandiera huma insuffiċjenti biex jikkonformaw mad-dispożizzjonijiet tal-Artikoli 91 u 94 tal-UNCLOS. (30) Għalhekk, il-Kambodja naqset milli taqdi l-obbligi tagħha skont id-dritt internazzjonali bħala Stat tal-bandiera biex tieħu azzjoni, timpedixxi, tiskoraġġixxi u telimina s-sajd IUU u għandha tiġi inkluża fil-lista tal-Unjoni ta’ pajjiżi terzi li ma jikkooperawx. 6. PROĊEDURA FIR-RIGWARD TAR-REPUBBLIKA TAL-GINEA (31) Fil-15 ta’ Novembru 2012, il-Kummissjoni nnotifikat lir-Repubblika tal-Ginea (Il-Ginea) b’Deċiżjoni tal-Kummissjoni skont id-dispożizzjonijiet tal-Artikolu 32 tar-Regolament IUU li hi qieset il-possibbiltà li tidentifika l-Ginea bħala pajjiż terz li ma jikkooperax[5] u stiednet lill-Ginea biex f’kooperazzjoni mill-qrib mas-servizzi tagħha tistabbilixxi pjan ta’ azzjoni biex in-nuqqasijiet identifikati fid-Deċiżjoni tal-Kummissjoni jiġu rratifikati. Matul il-perjodu ta’ Diċembru 2012 sa Lulju 2013 il-Ginea ressqet bil-miktub l-opinjonijiet tagħha u ltaqgħet mal-Kummissjoni biex tiddiskuti punti li jirrigwardaw il-kwistjoni. Il-Kummissjoni pprovdiet informazzjoni rilevanti bil-miktub lill-Ginea. Il-Kummissjoni kompliet tfittex u tivverifika l-informazzjoni kollha li dehrilha li kienet meħtieġa. Il-kummenti orali u miktuba mogħtija mill-Ginea wara d-Deċiżjoni tal-Kummissjoni tal-15 ta’ Novembru 2012 ġew kkunsidrati u meqjusa, filwaqt li l-Ginea kienet mgħarrfa bil-fomm jew bil-miktub dwar il-kunsiderazzjonijiet tal-Kummissjoni. Il-Kummissjoni kienet tal-fehma li ż-żoni ta’ tħassib u n-nuqqasijiet kif deskritti fid-Deċiżjoni tal-Kummissjoni tal-15 ta’ Novembru 2012 ma ġewx indirizzati biżżejjed mill-Ginea. Barra minn hekk, il-Kummissjoni kkonkludiet li l-miżuri proposti fil-pjan ta’ azzjoni mehmuż ma ġewx implimentati bis-sħiħ lanqas. 7. IDENTIFIKAZZJONI TAL-GINEA BĦALA PAJJIŻ TERZ LI MA JIKKOOPERAX (32) Fid-Deċiżjoni tal-Kummissjoni tal-15 ta’ Novembru 2012 il-Kummissjoni analizzat id-dmirijiet tal-Ginea u evalwat il-konformità tagħha mal-obbligi internazzjonali tagħha bħala Stat tal-bandiera, tal-port, kostali jew tas-suq. Għall-fini ta’ dan l-eżami l-Kummissjoni qieset il-parametri elenkati fl-Artikolu 31(4) sa (7) tar-Regolament IUU. (33) Skont l-Artikolu 31(3) tar-Regolament IUU, il-Kummissjoni rrevediet il-konformità tal-Ginea mal-obbligi internazzjonali tagħha bħala Stat tal-bandiera, tal-port, kostali jew tas-suq f’konformità mas-sejbiet fid-Deċiżjoni tal-Kummissjoni tal-15 ta’ Novembru 2012 u mal-informazzjoni rilevanti tal-Ginea pprovduta fuqhom, mal-pjan ta’ azzjoni propost kif ukoll mal-miżuri meħuda biex is-sitwazzjoni tiġi rratifikata. (34) In-nuqqasijiet ewlenin identifikati mill-Kummissjoni fil-pjan ta' azzjoni rrakkomandat kienu relatati mar-riformi li għadhom dovuti sabiex jiġi żgurat monitoraġġ adegwat u effiċjenti suffiċjenti tal-flotta tas-sajd tagħha, implimentazzjoni effettiva tad-dritt nazzjonali u r-Regolamenti dwar is-sajd, l-infurzar tar-regoli billi jiġu segwiti u sanzjonati l-attivitajiet tas-sajd tal-IUU identifikati, ir-rinfurzar tal-mezzi ta' spezzjoni u sorveljanza, ta' sistema ta' sanzjonar ta' deterrent, ta' politika tas-sajd konsistenti mal-kapaċità amministrattiva f'termini ta' kontroll u sorveljanza. In-nuqqasijiet identifikati jirrelataw, b’mod aktar ġenerali għall-konformità mal-obbligi internazzjonali fosthom ir-rakkomandazzjonijiet u r-riżoluzzjonijiet u l-kundizzjonijiet tal-RFMOs għar-reġistrazzjoni ta’ bastimenti skont id-dritt internazzjonali. Nuqqas ta’ konformità ma’ rakkomandazzjonijiet u riżoluzzjonijiet minn korpi rilevanti bħall-IPOA — in-NU ġiet identifikata wkoll. Madankollu, in-nuqqas ta’ konformità ma’ rakkomandazzjonijiet u riżoluzzjonijiet mhux vinkolanti tqieset biss bħala prova ta’ sostenn u mhux bħala bażi għall-identifikazzjoni. (35) Fid-Deċiżjoni ta' Implimentazzjoni tal-Kummissjoni ta' xx XXXX 2013, il-Kummissjoni identifikat lill-Ginea bħala pajjiż terz meqjus bħala pajjiż terz li ma jikkooperax skont ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrapportat u mhux irregolat. (36) Fir-rigward ir-restrizzjonijiet possibbli tal-Ginea bħala pajjiż li qed jiżviluppa għandu jiġi nnotat li l-istatus ta' żvilupp tal-Ginea jista’ jiddgħajjef minħabba l-livell ta’ żvilupp tagħha. Iżda, meta wieħed iqis in-natura tan-nuqqasijiet stabbiliti tal-Ginea, l-għajnuna mogħtija mill-UE u l-azzjonijiet meħuda biex is-sitwazzjoni tiġi rratifikata, il-livell ta’ żvilupp ta’ dak il-pajjiż ma jistax jispjega l-prestazzjoni globali tal-Ginea bħala l-Stat tal-bandiera jew kostali fir-rigward tas-sajd u għall-insuffiċjenza tal-azzjoni tiegħu biex jipprevjeni, jiskoraġġixxi u jelimina s-sajd IUU. (37) Fid-dawl tad-Deċiżjonijiet kollha hawn fuq, u tal-proċess ta’ djalogu mal-Ginea milqugħa mill-Kummissjoni u r-riżultati tagħha, jista’ jiġi konkluż li l-azzjonijiet meħuda mill-Ginea fid-dawl tad-dmirijiet tagħha bħala Stat tal-bandiera u kostali huma insuffiċjenti biex jikkonformaw mad-dispożizzjonijiet tal-Artikoli 61, 62, 94, 117 u 118 tal-UNCLOS u l-Artikoli 18, 19 u 20 tal-UNFSA. (38) Għalhekk, il-Ginea naqset milli taqdi d-doveri tagħha skont id-dritt internazzjonali bħala Stat tal-bandiera u kostali biex tieħu azzjoni, timpedixxi, tiskoraġġixxi u telimina s-sajd IUU u għandha tiġi inkluża fil-lista tal-Unjoni ta’ pajjiżi terzi li ma jikkooperawx. 8. STABBILIMENT TA' LISTA TA' PAJJIŻI TERZI LI MA JIKKOOPERAWX (39) Fid-dawl tal-konklużjonijiet milħuqa hawn fuq fir-rigward il-Beliże, il-Kambodja u l-Ginea, dawk il-pajjiżi għandhom ikunu inklużi f’lista ta’ pajjiżi terzi li ma jikkooperawx li għandha tiġi stabbilita skont l-Artikolu 33 tar-Regolament IUU. (40) L-azzjoni fir-rigward tal-Beliże, il-Kambodja u l-Ginea fil-forma ta’ miżuri li għandhom japplikaw, hija elenkata fl-Artikolu 38 tar-Regolament IUU. Il-projbizzjoni tal-importazzjoni tkopri l-istokkijiet u l-ispeċijiet kollha, kif definit fl-Artikolu 2(8) tar-Regolament IUU, billi l-identifikazzjoni mhijiex iġġustifikata min-nuqqas ta’ miżuri xierqa adottati fir-rigward ta’ sajd IUU li jaffettwa stokk jew speċi partikolari. Skont id-definizzjoni fl-Artikolu 2(11) tar-Regolament IUU l-importazzjoni tfisser l-introduzzjoni ta’ prodotti ta’ ħut fit-territorju tal-Unjoni, inkluż għal skopijiet ta’ trasbord f’portijiet li jinsabu fit-territorju tagħha. (41) Ġie nnutat li s-sajd IUU inter alia, jeżawrixxi l-istokkijiet tal-ħut, jeqred il-ħabitats tal-baħar, jimmina l-konservazzjoni u l-użu sostenibbli tar-riżorsi tal-baħar, ifixkel il-kompetizzjoni, jipperikola s-sigurtà tal-ikel, iqiegħed lis-sajjieda onesti fi żvantaġġ inġust u jdgħajjef il-komunitajiet kostali. Fid-dawl tal-kobor tal-problemi relatati mas-sajd IUU huwa meqjus neċessarju għall-Unjoni biex timplementa malajr l-azzjonijiet fir-rigward il-Beliże, il-Kambodja u l-Ginea bħala pajjiżi li ma jikkooperawx. Fid-dawl ta' dak li ntqal qabel, id-Deċiżjoni attwali għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea. (42) Jekk il-Beliże, il-Kambodja u l-Ginea juru li s-sitwazzjoni li tat lok għall-elenkar tagħhom tkun ġiet irratifikata, il-Kunsill, li jaġixxi b’maġġoranza kwalifikata fuq proposta mill-Kummissjoni, għandu jneħħi pajjiż terz mil-lista ta’ pajjiżi terzi li ma jikkooperawx skont l-Artikolu 34(1) tar-Regolament IUU. Deċiżjoni għat-tneħħija għandha tqis ukoll jekk il-Beliże, il-Kambodja u l-Ginea ħadux miżuri konkreti biex ikunu jistgħu jiksbu titjib li jdum fit-tul tas-sitwazzjoni. JIDDEĊIEDU DAN LI ĠEJ: Artikolu 1 Il-lista tal-Unjoni ta’ pajjiżi terzi li ma jikkooperawx hija stabbilita fl-Anness ta’ din id-Deċiżjoni. Artikolu 2 Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea. Magħmul fi Brussell, Għall-Kunsill Il-President ANNESS Lista ta’ pajjiżi terzi li ma jikkooperawx fil-ġlieda kontra sajd illegali, mhux irrappurtat u mhux irregolat ("IUU") Il-Beliże Ir-Renju tal-Kambodja Ir-Repubblika tal-Ginea [1] ĠU L 286, 29.10.2008, p. 1. [2] ĠU L 286, 29.10.2008, p. 1. [3] Ittra lill-Ministru tal-Agrikoltura u s-Sajd tal-Beliże tal-15 ta' Novembru 2012. [4] Ittra lill-Ministru tal-Agrikoltura, il-Forestrija u s-Sajd tar-Renju tal-Kambodja tal-15 ta' Novembru 2012. [5] Ittra lill-Ministru tas-Sajd u l-Akkwakultura tal-Ginea tal-15 ta' Novembru 2012.